RESOLUCIÓN do 4 de xullo de 2008, da Dirección Xeral de Relacións Laborais, pola que se ordena o rexistro, o depósito e a publicación, no Diario Oficial de Galicia, do acordo adoptado o 9 de novembro de 2007, pola Comisión Negociadora do convenio colectivo da Compañía de Radio-Televisión de Galicia (CRTVG) e das súas sociedades (TVG, S.A. e RTG, S.A.).
CONSELLERÍA DE TRABALLO — III. OUTRAS DISPOSICIÓNS — 17/07/2008

En cumprimento do disposto na normativa legal sobre rexistro e depósito de convenios colectivos de traballo, Real decreto 1040/1981, artigo 2.e), e para os efectos previstos nel, faise público que no correspondente servizo desta dirección xeral se presentou, o día 3 de xullo de 2008, a acta da reunión da comisión negociadora do convenio colectivo da Compañía de Radio-Televisión de Galicia (CRTVG) e das suas sociedades (TVG, S.A. e RTG, S.A.), na que a citada comisión ratifica a redacción definitiva do acordo que asinou o 9 de novembro de 2007.
Esta Dirección Xeral de Relacións Laborais,
ACORDA:
Primeiro-Ordenar a inscrición do referido acordo no rexistro correspondente desta dirección xeral.
Segundo.-Dispoñer a súa publicación no Diario Oficial de Galicia.
Santiago de Compostela, 4 de xullo de 2008.
Pilar Cancela Rodríguez
Directora xeral de Relacións Laborais
ANEXO
Acta nº 01/08 da reunión da comisión negociadora do convenio colectivo
Data, lugar e hora: na cidade de Santiago de Compostela, no domicilio social da Compañía de Radio-Televisión de Galicia (CRTVG), en Bando-San Marcos, ás 10.30 horas do día 27 de xuño de 2008, reúnense para dar cumprimento á convocatoria do 26 de xuño de 2008:
Pola parte social:
Pilar Cereijo Varela (CIG).
Antón A. Lama-Pereira Gómez (CIG).
Manuel A. Fernández Vidal (CIG).
Raimundo Méndez García (UGT).
Manuel Antonio Nieves Losada (UGT).
Juan Antonio Rebollido Montemuíño (UGT).
Fernando Bellas Jiménez (USO).
Francisco Javier Coca Francés (USO).
Carlos Juanatey Silva (CC.OO.).
Mª Teresa Pérez Pardo (CC.OO.).
Pola empresa:
Carlos Monclús Diez de Ulzurrun (secretario xeral).
José Ignacio Lema Piñeiro (subdirector de Organización de Persoal).
Paulino Novo Folgueira (xefe do Servizo de Formación e Selección).
Pilar Herrero Riaño (xefa do Servizo de Relacións Laborais).
Comeza a sesión coa seguinte
Orde do día:
1. Ratificación, pola comisión negociadora do convenio colectivo da CRTVG e as súas sociedades, da redacción definitiva do acordo asinado o 9 de novembro de 2007.
Punto primeiro: ratificación, pola comisión negociadora do convenio colectivo da CRTVG e as súas sociedades, da redacción definitiva do acordo asinado o 9 de novembro de 2007.
Con data de hoxe a comisión negociadora do convenio colectivo ratifica o acordo asinado o 9 de novembro de 2007, que recolle as modificacións técnicas necesarias para a súa publicación. Tal acordo transcríbese integramente a continuación:
Acordo da comisión negociadora do convenio interprovincial da CRTVG e as súas sociedades.
Reunida a comisión negociadora do convenio colectivo da CRTVG e as súas sociedades, Televisión de Galicia, S.A. e Radiotelevisión Galicia, S.A., o 9 de novembro de 2007, e dada a alta porcentaxe de contratación laboral temporal que concorre na CRTVG e as súas sociedades, e tendo en conta que desde o ano 1992 non se realiza un proceso de oferta de emprego de carácter xeral, acórdase realizar, de xeito excepcional, e por unha soa vez, unha oferta de emprego público, que permita unha consolidación de emprego segundo a disposición transitoria cuarta da Lei 7/2007, do 12 de abril, do Estatuto básico do empregado público e sen prexuízo do establecido na Lei 9/1984, do 11 de xullo, de creación da Compañía de Radio-Televisión de Galicia.
A través da oferta de emprego público perséguese a cobertura con persoal laboral fixo dos postos de traballo que se aproban neste acordo, reservando un número de prazas para promoción interna.
A continuación descríbese o procedemento da súa provisión:
1. Desenvolvemento do proceso de cobertura de prazas.
1.1. Oferta das prazas vacantes a persoal fixo en situación administrativa con dereito recoñecido a optar á cobertura de praza vacante.
Ofertarase a cobertura das prazas a aqueles traballadores ou traballadoras que se atopen en excedencia.
1.2. Concurso de traslados.
Ofertaráselles a cobertura de vacantes das categorías obxecto de oferta pública aos traballadores e traballadoras fixos desas categorías que soliciten o traslado de centro de traballo.
As vacantes provocadas por estes traslados no centro de traballo de orixe incorporaranse á oferta de emprego público, sinalando o centro de traballo das prazas que se oferten.
1.3. Cobertura por promoción interna.
Coas prazas non cubertas polos procedementos anteriores realizarase unha oferta de promoción interna, reservando para a dita finalidade a porcentaxe que se estableza para cada categoría, á que poderán concorrer aqueles solicitantes fixos do cadro de persoal que reúnan os requisitos de titulación e/ou experiencia que se aprobe.
1.4. Acumulación á quenda libre das prazas non cubertas.
As prazas non cubertas pola quenda de promoción interna serán cubertas mediante a súa oferta pola quenda libre.
1.5. Tratamento das resultas como consecuencia da quenda de promoción interna.
Sobre as prazas que queden vacantes como consecuencia de que os seus titulares obtivesen praza pola participación na quenda de promoción interna, iniciarase unha negociación no seo da comisión negociadora ou na comisión paritaria de vixilancia e interpretación do convenio colectivo, se é o caso, coa finalidade de ofertalas na quenda libre.
Decidirase a súa distribución logo do acordo coa comisión paritaria de vixilancia e interpretación do convenio colectivo, mantendo o criterio de non incrementar a oferta inicial e non amortizar prazas que poidan ser obxecto de oferta ou transformación en prazas de categorías obxecto da oferta. A finalidade deste proceso é manter o número inicial de prazas ofertadas.
1.6. Elaboración da oferta definitiva para a quenda libre.
Unha vez negociadas as prazas de resultas da promoción interna, elaborarase a listaxe definitiva de prazas por categoría para a súa cobertura pola quenda libre.
1.7. Prazas obxecto de oferta.
As prazas obxecto de cobertura son as que se reflicten no anexo I deste acordo.
2. Promoción interna.
2.1. Oferta de prazas.
As prazas que se ofertarán para a súa cobertura mediante promoción interna son as que se reflicten no anexo II deste acordo.
2.2. Convocatoria de promoción interna.
A convocatoria de promoción interna realizarase mediante resolución do director xeral da CRTVG e as súas sociedades, que se publicará nos taboleiros de anuncios, na intranet e na páxina web da compañía (www.crtvg.es).
2.3. Procedemento selectivo.
A promoción interna realizarase por un proceso de concorrencia competitiva mediante a superación das correspondentes probas.
Para este proceso extraordinario de consolidación establécese que as probas de promoción interna terán a mesma configuración ca a prevista nos puntos 3.1.1. e 3.1.2 deste acordo.
2.4. Temarios.
Os temarios que rexerán as probas da quenda de promoción interna serán para cada categoría os que se aproben conforme o punto 3.1.3 deste acordo.
2.5. Asignación de prazas.
As prazas asignaranse para cada categoría obxecto de provisión mediante a elaboración dunha listaxe ordenada por puntuación entre os que superaron as distintas probas.
En caso de empate na puntuación obtida, aplicarase como factor de desempate, primeiro, a antigüidade na empresa como persoal fixo e, de continuar o empate, a idade.
Non poderán superar o proceso máis candidatos que prazas ofertadas para esta quenda.
2.6. Requisitos dos aspirantes.
Poderá participar no procedemento de promoción interna o persoal da CRTVG, TVG, S.A. e RTG, S.A. cun ano de antigüidade mínima como persoal fixo e que cumpra cos requisitos de titulación ou titulación e experiencia que se exixa para cada categoría.
3. Desenvolvemento do proceso selectivo para quenda libre.
O proceso selectivo configúrase como un concurso-oposición, excepcional, segundo a disposición transitoria cuarta da Lei 7/2007, do 12 de abril, do Estatuto básico do empregado público, que se desenvolverá de acordo cos seguintes criterios:
3.1. Fase de oposición.
3.1.1. Configuración xeral da proba.
Consistirá, salvo para as categorías que se sinalan no punto seguinte respecto ás probas de lingua galega, na superación dunha proba tipo test, sobre coñecementos, tarefas e funcións habituais dos postos obxecto de convocatoria e de coñecemento da lingua galega.
O test conterá unha parte teórica sobre coñecementos e funcións do posto de traballo, unha parte práctica sobre tarefas que desenvolverá no posto de traballo e ademais outra final sobre coñecemento de lingua galega.
As categorías de redactor, locutor de radio e locutor de televisión terán, maiormente, unha proba non eliminatoria de locución, que terá a puntuación recollida no anexo II.
A parte de oposición terá un valor de 120 puntos.
A puntuación de cada parte do exercicio tipo test é a que se recolle no anexo III.
Considérase que superan a oposición os que obteñan como mínimo 40 puntos sobre os puntos totais.
3.1.2. Configuración da proba de lingua galega para determinadas categorías.
Pola importancia do coñecemento da lingua galega e da súa expresión oral para algunhas categorías, debido ao uso que se especifica nas súas funcións, e continuando co que foi tradición nas probas de concurso-oposición desde a creación da CRTVG e as súas sociedades, descríbense os criterios establecidos para examinar a lingua galega nas seguintes categorías:
-Redactor, locutor de radio e locutor de televisión.
Proba de coñecementos teóricos (50%). Será tipo test.
Proba de lingua oral (50%). A mesma proba de locución servirá tamén para puntuar a oralidade. Esta proba oral será gravada e é eliminatoria.
Considérase que superan a proba de galego os que obteñan unha nota igual ou superior ao 40% dos puntos de cada proba.
-Asesor lingüista.
Proba de coñecementos teóricos (50%). Será tipo test e eliminatoria para os aspirantes que non superen o 50% dos puntos da proba.
Proba de lingua oral (50%). Esta proba oral será gravada e é eliminatoria para os aspirantes que non superen o 50% dos puntos da proba.
-Documentalista.
Unha única proba de coñecementos teóricos, que será tipo test e eliminatoria por debaixo do 40%.
Para todas elas, a puntuación de cada parte do exercicio tipo test é a que se recolle na táboa anexa.
3.1.3. Temarios.
As partes asinantes comprométense a aprobar na Comisión paritaria de vixilancia e interpretación do convenio colectivo un temario por cada categoría das convocadas, que conteña os aspectos sobre os que versarán as preguntas tipo test, coñecementos do posto, funcións e tarefas. Os diferentes temarios deben de estar desagregados en epígrafes concretas, coa finalidade de facilitar a elaboración de preguntas sobre as distintas epígrafes e a preparación dos opositores.
O temario de galego pódese realizar mediante a agrupación de categorías profesionais que teñan ámbitos de actuación similares. Esta agrupación débese decidir no seo da comisión paritaria.
Con anterioridade á convocatoria, débeselles dar publicidade aos temarios, e a empresa facilitaralles o acceso a eles a todos os que o soliciten.
3.1.4. Finalización da fase de oposición.
Unha vez realizadas as probas e obtidas as cualificacións, deberá realizarse unha resolución do órgano convocante en que se lles dea publicidade ás listaxes de notas, coa finalidade de abrir un prazo para reclamacións.
A finalización desta fase realizarase por resolución do órgano convocante, mediante a publicación das notas, dando por resoltas as reclamacións.
3.2. Fase de concurso.
3.2.1. Servizos prestados.
Valoraranse os servizos prestados ata un máximo de 43,2 puntos de acordo co seguinte baremo.
-Por servizos prestados na CRTVG e as súas sociedades, a razón de 0,225 puntos por mes traballado na mesma categoría e 0,1125 puntos por mes traballado en categoría similar.
-Por servizos prestados nas administracións públicas, a razón de 0,075 puntos por mes traballado na mesma categoría.
3.2.2. Formación.
Valorarase a formación específica acreditada ata un máximo de 4,8 puntos de acordo cos seguintes criterios:
Por formación regrada que non sexa requisito (máximo 3,5 puntos):
-Titulación superior universitaria: 3,5 puntos.
-Másters oficiais de 600 ou máis horas: 3,5 puntos.
-Título de doutor: 3,5 puntos.
-Diplomatura universitaria: 3 puntos.
-Ciclo superior ou FPII: 2,5 puntos.
-Ciclo medio ou FPI: 2 puntos.
Por formación específica en relación co posto de traballo organizada na CRTVG ou impartida por organismos oficiais públicos ou por formación continua e específica realizada ao abeiro do Forcem ou da Fundación tripartita para a formación do emprego (máximo 3,5 puntos):
40 horas: 3,5 puntos.
30 horas: 3 puntos.
20 horas: 2,5 puntos.
10 horas: 2 puntos.
3.3. Fin do proceso selectivo.
Unha vez avaliados os servizos prestados, elaboraranse listaxes coa puntuación da fase de concurso e abrirase un prazo para reclamacións.
O proceso finalizarase mediante resolución que establecerá as listaxes definitivas, que conterán a puntuación da fase de oposición, a puntuación da fase de concurso, entendendo resoltas as reclamacións.
Non poderán aprobar máis participantes que prazas hai.
4. Tribunais.
4.1. Funcións.
Os tribunais actuarán de acordo cos criterios de obxectividade, imparcialidade, axilidade e eficacia.
Avaliarán as probas e cualificarán os candidatos segundo as normas das convocatorias.
Serán responsables da avaliación dos méritos presentados.
Elaborarán as listaxes de aprobados e daranlles publicidade mediante a remisión dos acordos ao órgano convocante.
Proporánlle ao órgano convocante a adxudicación das prazas, non podendo declarar que superaron as probas un número de aspirantes superior ao de prazas convocadas.
Recollerán en acta os acordos e incidencias do proceso.
4.2. Número de tribunais.
Constituiranse tribunais por cada grupo de categorías segundo a agrupación establecida no anexo IV deste acordo.
4.3. Composición.
Estará composto por:
-Catro membros por proposta do comité interempresas entre traballadores e traballadoras fixos da CRTVG e as súas sociedades.
-Catro membros propostos polo director xeral, actuando un deles de presidente.
-Un lingüista externo á empresa proposto por acordo da Comisión paritaria de vixilancia e interpretación do convenio colectivo. Nas categorías de redactor, locutor da TVG e locutor da RTG, o tribunal contará con dous lingüistas externos propostos de idéntica forma.
-Un profesional alleo á empresa, con titulación e experiencia relacionada coas categorías obxecto de avaliación, proposto por acordo da Comisión paritaria de vixilancia e interpretación do convenio colectivo.
Nas categorías onde se exixe proba oral de galego (redactor, locutor da TVG, locutor da RTG e asesor lingüista) corresponderalles en exclusiva aos lingüistas externos a avaliación da proba oral de galego, así mesmo, absteranse de avaliar o resto das probas.
Os tribunais serán nomeados polo director xeral da CRTVG e as súas sociedades mediante acordo que se publicará na forma e coa antelación que determine a convocatoria.
4.4. Acordos.
Os acordos adoptaranse por maioría simple dos seus membros. En caso de empate, decidirase mediante o voto de calidade do presidente.
Adaptarán o seu réxime de funcionamento ás normas regulamentarias dos órganos colexiados, someténdose os seus membros ás causas de abstención e recusación previstas na lexislación administrativa vixente.
5. Publicidade do acordo e resolución de convocatoria pública.
De acordo coa disposición adicional oitava do Convenio colectivo da CRTVG e as súas sociedades, este acordo elevarase á Oficina pública de convenios colectivos laborais e posteriormente publicarase no DOG, coa finalidade de dotalo de valor xurídico de convenio colectivo.
Ver referencia pdf "13800D008P018.PDF"
ANEXO IV
Tribunal 1. Redactor, TVG, RTG e CRTVG, documentalista, TVG, RTG e CRTVG, locutor TVG e locutor RTG.
Tribunal 2. Realizador, axudante de realización, deseñador gráfico, grafista titulador, operador de posprodución, operador montador de vídeo, auxiliar de informativos.
Tribunal 3. Técnico electrónico, técnico electrónico de primeira, oficial técnico electricista.
Tribunal 4. Cámara de primeira, reporteiro gráfico, operador de cámara, iluminador, técnico de iluminación, técnico de son, técnico control RTG.
Tribunal 5. Enxeñeiro de telecomunicacións, técnico de sistemas, analista programador.
Tribunal 6. Titulado superior (dereito e económicas), técnico superior en prevención riscos laborais, técnico administración, oficial administrativo, auxiliar administrativo, relacións públicas, promotor, almacenista, axudante de mantemento.
Tribunal 7. Produtor, axudante de produción, auxiliar de programas da RTG.
Tribunal 8. Asesor lingüista.
Os Asistentes: